- Vi har travlt. Sådan lyder det kort og godt fra Lone Holmager, butiksleder for Frellsens Chokolade i Algade i Aalborg. Den skal tømmes for alle søde sager, fordi den lukker permanent. Og kombinationen af sukker og heftige rabatter er tilsyneladende ikke til at modstå for aalborgenserne. - Der er lang kø hele vejen ned ad gågaden og har været det siden i formiddags. Alt skal af hylderne, og det kommer det også, inden vi lukker klokken halv seks, siger Lone Holmager og understreger, at det ikke er en sørgelig historie, der ligger bag lukningen. - Jeg og Siri, der driver butikken på Østerågade, skal til at slå vores gode kræfter sammen og samle alle aktiviteterne dernede, siger hun og forklarer, at de stod ved en skillevej lige nu med fornbyelsen af huslejekontrakten. - Så passede det med nu. Hyggen er ikke røget Mens mange andre butikker på grund af stigende varme -og elregninger har måttet dreje nøglen om har Lone Holmager ikke noget at klage over. - Chokoladebranchen er noget af det eneste, der ligger pænt over normalen for tiden – folk hygger sig mere hjemme i stedet for at tage ud, og så skal der nogle godter til, siger hun og slutter brat interviewet med TV2 Nord for at lange mere chokolade over disken. - Jeg har halvteds kunder, der venter lige nu.

Opsummering:
Butikken står til lukning - men det er ikke på grund af mangel på kunder.